Beurtkrag Vrydag aangepasFoto bloot ter illustrasie. (Foto: Nuril Ahsan/Unsplash) Hoewel beurtkrag fase 2 nog Woensdag en Donderdag van krag is, wink effense verligting van die voortslepende kragonderbrekings. Eskom het Woensdagmiddag aangekondig dat beurtkrag Vrydag na fase 1 afgeskaal word. Beurtkrag sal dan steeds tussen 16:00 en 00:00 geld. Fase 2-beurtkrag sal ook Woensdag en Donderdag tussen 16:00 en 00:00 van krag wees. “Sover moontlik sal Eskom probeer om beurtkrag tot die aand te beperk sodat daar ŉ minimale ingreep op die land se ekonomie is,” lui die kragvoorsiener se jongste verklaring oor die stand van sake. Sedert Dinsdag is ŉ opwekkingseenheid elk by die Camden-, Kriel-, Kusile-, Matla- en Medupi-kragstasie weer in diens. Twee eenhede by die Majuba-kragstasie en een by die Tutuka-kragstasie is egter van die netwerk afgehaal vir herstelwerk. Altesaam 5 021 MW is weens beplande instandhoudingswerk nie beskikbaar nie, terwyl onbeplande instandhoudingswerk tot ŉ verlies aan kapasiteit van 14 760 MW gelei het. Eskom sal na verwagting Vrydag ŉ bywerking oor die stand van sake gee.